CELEX: E2019P0005
Language: fi
Date: 2019-07-04 00:00:00
Title: Borgarting lagmannsrettin 4 päivänä heinäkuuta 2019 esittämä pyyntö saada EFTAn tuomioistuimelta neuvoa-antava lausunto rikosasiassa F:ää ja G:tä vastaan (Asia E-5/19)2019/C 378/04

7.11.2019   
            
            
               FI
            
            
               Euroopan unionin virallinen lehti
            
            
               C 378/4
            
         
      Borgarting lagmannsrettin 4 päivänä heinäkuuta 2019 esittämä pyyntö saada EFTAn tuomioistuimelta neuvoa-antava lausunto rikosasiassa F:ää ja G:tä vastaan
      (Asia E-5/19)
      (2019/C 378/04)
      Borgarting lagmannsrett (Borgartingin muutoksenhakutuomioistuin) on esittänyt 4 päivänä heinäkuuta 2019 päivätyn pyynnön saada EFTAn tuomioistuimelta neuvoa-antava lausunto rikosasiassa F:ää ja G:tä vastaan. Pyyntö saapui tuomioistuimen kirjaamoon 5 päivänä heinäkuuta 2019 ja koskee seuraavia kysymyksiä:
      1   Markkinoiden manipulointia koskevan kiellon soveltaminen todellisiin liiketoimiin
      
      Onko markkinoiden väärinkäyttöä koskevan direktiivin 1 artiklan 2 kohdan a alakohdan ensimmäisen luetelmakohdan kanssa yhteensopivaa, että sanamuodolla ”jotka antavat tai todennäköisesti antaisivat vääriä tai harhaanjohtavia viestejä” voidaan tarkoittaa liiketoimia, jotka ovat todellisia, eli liiketoimia, joilla siirretään kustannuksia ja riskejä täysimääräisesti riippumattomien osapuolten välillä?
      2   Liiketoimet, jotka ovat vastoin todellista osto- ja myynti-intressiä
      
      Onko markkinoiden väärinkäyttöä koskevan direktiivin 1 artiklan 2 kohdan a alakohdan ensimmäisen luetelmakohdan kanssa yhteensopivaa, että annettu kauppaa koskeva toimeksianto tai toteutettu ja markkinoille ilmoitettu liiketoimi, jonka hinta ja volyymi ovat asianmukaisia, voidaan kuitenkin katsoa markkinoiden manipuloinniksi, jos sen katsotaan antavan väärän vaikutelman tai harhaanjohtavia viestejä kyseessä olevaa arvopaperia koskevasta todellisesta osto- ja myynti-intressistä?
      3   Liiketoimi, jossa hinta on epätavallisella tai keinotekoisella tasolla
      
      Onko markkinoiden väärinkäyttöä koskevan direktiivin 1 artiklan 2 kohdan a alakohdan toisen luetelmakohdan kanssa yhteensopivaa, että määritettäessä sitä, onko hinta epätavallisella tai keinotekoisella tasolla, otetaan huomioon kauppaa koskevan toimeksiannon tai liiketoimen toteuttavan sijoittajan (sijoittajien) yksilölliset edellytykset, kuten esimerkiksi näiden strategia, kyseessä olevan arvopaperin arvostus ja/tai markkinatilanne (tarjonta ja kysyntä) ja yleinen odotus siitä, että muut sijoittajat myyvät ja ostavat parhaaseen hintaan oman todellisen osto- ja myynti-intressinsä mukaisesti, eivätkä siis esimerkiksi myy halvempaan hintaan kuin mitä myös itse olisivat valmiita ostaessaan maksamaan?
      Kun määritetään sitä, onko hinta epätavallisella tai keinotekoisella tasolla, onko markkinoiden väärinkäyttöä koskevan direktiivin 1 artiklan 2 kohdan a alakohdan toisen luetelmakohdan kanssa yhteensopivaa olettaa, että yksittäisen kauppaa koskevan toimeksiannon tai liiketoimen voidaan katsoa muodostavan tällaisen tason?
      Missä määrin ja missä olosuhteissa liiketoimella, joka koskee sellaista arvopaperia, jolla ei käydä kauppaa huutokaupassa (huutokauppamenettelyssä) vaan jonka kauppa on järjestetty kahden meklariliikkeen suorien neuvottelujen kautta, voidaan varmistaa tällainen markkinoiden väärinkäyttöä koskevan direktiivin 1 artiklan 2 kohdan a alakohdan toisessa luetelmakohdassa tarkoitettu hinta?
      4   Liiketoimen tai kauppaa koskevan toimeksiannon oikeutetut perusteet
      
      Onko markkinoiden väärinkäyttöä koskevan direktiivin 1 artiklan 2 kohdan a alakohdan toisen luetelmakohdan kanssa yhteensopivaa katsoa oikeutetuksi perusteeksi ensimmäisessä ja toisessa luetelmakohdassa mainitut kriteerit täyttävän liiketoimen tai kauppaa koskevan toimeksiannon toteuttamiselle se, että liiketoimen tai kauppaa koskevan toimeksiannon toteuttanut osapuoli halusi
      
                  —
               
               
                  selvittää muiden sijoittajien todellisen osto- tai myynti-intressin,
               
            
                  —
               
               
                  hyödyntää muiden sijoittajien epävarmuutta tai tiedon puutetta todellisesta osto- ja myynti-intressistä markkinoilla tai
               
            
                  —
               
               
                  selvittää, onko markkinoilla vääriä tietoja tarjonnasta, kysynnästä tai hinnasta.
               
            5   Tiedon levittäminen
      
      Onko markkinoiden väärinkäyttöä koskevan direktiivin 1 artiklan 2 kohdan c alakohdan kanssa yhteensopivaa katsoa, että tietoja on levitetty, kun
      
                  —
               
               
                  sijoittaja on antanut meklarille tietoja, jotta ne voitaisiin välittää eteenpäin yhdelle tai useammalle muulle markkinoilla toimivalle sijoittajalle, tai
               
            
                  —
               
               
                  meklari on tosiasiallisesti välittänyt tiedot yhdelle tai useammalle muulle markkinoilla toimivalle sijoittajalle, vaikka tietoja ei ole vielä julkistettu tai saatettu yleisesti saataville?